«Օֆշորը, որպես կատեգորիա, որևէ սահմանում չունի։ Օֆշորային գոտիներն այն գոտիներն են, որոնք համաշխարհային տնտեսության մեջ կարող են ստեղծվել որոշակի դերակատարում ունենալու համար։ Ցավոք, մեր օրերում օֆշորներում գրանցված կազմակերպությունները չարիք են դարձել հարկահավաքման գործընթացում։ Սակայն մենք իրավունք չունենք արգելելու օֆշորային ընկերությունների մուտքը Հայաստան որևէ հարկ վճարողի բաժնեմասի առկայության դեպքում»,- ասաց ՊԵԿ նախագահը, բացատրելով այն, ինչը սահմանված է օրենքով և առանց այդ բացատրության էլ պարզ էր։ Կրկնեցինք հարցը` ի՞նչ են բացահայտել օֆշորային կազմակերպություններում անցկացված ստուգումները, ընդ որում, ոչ միայն Միհրան Պողոսյանի մասով։ «Ստուգումները լայն թափով իրականացնում ենք։ Պետք է խնդրեմ, որ սահմանափակվենք Միհրան Պողոսյանին պատկանող բիզնեսների մասին մեր տարածած տեղեկատվությամբ, քանի որ ընթանում են քննչական գործողություններ»,- կարճ կապեց Դավիթ Անանյանը։